Sptar San Luqa, Malta

L-Isptar San Luqa, huwa eks-sptar ġenerali li jinsab fuq l-għolja ta' Gwardamanġia, fil- Pietà, Malta.

 Storja 
Il-pedament tal-isptar tqiegħed fil-5 ta' April 1930 mill-Gvernatur ta' Malta, John Du Cane, fil-preżenza tal-Prim Ministru ta' dak iż-żmien, Gerald Strickland. Il-progress fil-kostruzzjoni tal-isptar kien bil-mod minħabba diffikultajiet tekniċi li nqalgħu. Sal-1939, fil-bidu tat-Tieni Gwerra Dinjija, l-isptar kien għadu mhux komplut u x-xogħol kien sospiż. 

Fl-1941, il-blokk prinċipali ġie kkonvertit fi sptar ta' iżolament għal mard infettiv. L-isptar, li sa dak iż-żmien ingħata t-titlu uffiċjali ta' Sptar ta' San Luqa, ittratta diversi epidemiji li jvarjaw minn ħosba sa tifojde, tifu, poljomajlite, skabbja u ħżież.

Sa tmiem l-1940ijiet l-isptar assuma r-rwol tiegħu bħala sptar ġenerali b'faċilitajiet għall-kura ta' każijiet mediċi ġenerali, kirurġiċi, ġinekoloġiċi u pedjatriċi. Fl-1948 infetaħ id-dipartiment tar-radjoloġija. 

Il-bini tal-isptar huwa inkluż fl-Inventarju Nazzjonali tal-Proprjetà Kulturali tal-Gżejjer Maltin.

 Affiljazzjoni mal-Università ta' Malta 
L-Isptar kien iservi studenti li jattendu korsijiet tax-Xjenzi Mediċi u tas-Saħħa fi ħdan l-Università ta’ Malta. L-eks skola medika għadha fiha d-depożitorju tal-monografi ta’ qabel l-1965 u l-edizzjonijiet kollha ta’ ġurnali mediċi u tal-infermiera.

 Referenzi 

Kategorija:Sptarijiet
Kategorija:Bini f'Malta